Na temelju članka 48. stavak 2. Zakona o predškolskom odgoju i naobrazbi (N.N. 10/97, 107/07, 94/13 i 98/19) i članka 66. Statuta Dječjeg vrtića Suncokret, Slatina, Ribnjak 16, Upravno vijeće Dječjeg vrtića Suncokret na 8. sjednici dana 27.11.2020. godine donijelo je

**ODLUKU**

**O IZNOSU REZERVACIJE ZA KORISNIKE USLUGA**

**DJEČJEG VRTIĆA SUNCOKRET, SLATINA**

**I PODRUČNOG ODJELA MIKLEUŠ**

**Članak 1.**

Ovom Odlukom utvrđuje se iznos rezervacije za korisnike usluga Dječjeg vrtića Suncokret, Slatina i Područnog odjela Mikleuš čija djeca tijekom ljetnih i/ili ostalih mjeseci u godini ne pohađaju vrtić iz opravdanih razloga.

Rezervacija se odnosi na djecu koja cijeli mjesec ne pohađaju vrtić, nakon čega se vraćaju u status redovitih polaznika.

Maksimalan broj mjeseci rezervacije u pedagoškoj godini iznosi tri mjeseca, osim ako dijete izostaje zbog rehabilitacijskog postupka ili bolesti u dužem trajanju što je potrebno obrazložiti pripadajućom medicinskom dokumentacijom.

**Članak 2.**

Rezervacija za korisnike usluga Dječjeg vrtića Suncokret, Slatina s područja Grada Slatine iznosi 30% iznosa pune mjesečne ekonomske cijene redovitog programa Dječjeg vrtića Suncokret.

*Obrazloženje: od 1. rujna 2020 godine Grad Slatina sufinancira mjesečni trošak boravka djece koja pohađaju Dječji vrtić Suncokret, a djecu koja nisu dolazila u vrtić u tom mjesecu ne sufinancira.*

**Članak 3.**

Rezervacija za korisnike usluga Dječjeg vrtića Suncokret, Slatina s područja drugih općina iznosi 25% iznosa participacije roditelja.

Rezervacija za korisnike usluga Područnog odjela Mikleuš iznosi 25% iznosa participacije roditelja.

**Članak 4.**

Korisnici usluga Dječjeg vrtića Suncokret, Slatina koji nemaju pravo na sufinanciranje jedinica lokalne samouprave plaćaju punu ekonomsku cijenu redovitog programa vrtića. Za njih rezervacija iznosi 30% iznosa pune mjesečne ekonomske cijene redovitog programa Dječjeg vrtića Suncokret.

**Članak 5.**

Participaciju u postotcima iz članka 2., 3. i 4. ove Odluke roditelji plaćaju za mjesec u godini koji im djeca ne pohađaju vrtić iz opravdanih razloga.

Izostanci iz neopravdanih razloga uvjetuju plaćanje pune ekonomske cijene redovitog programa Dječjeg vrtića Suncokret, Slatina. Neopravdani razlozi su svi oni razlozi izostanaka djece s kojima roditelji/staratelji pravodobno ne upoznaju upravu vrtića i za koje ne donesu odgovarajuće potvrde opravdanja.

**Članak 6.**

U slučaju izvanrednih okolnosti u kojima Dječji vrtić ne bi mogao pružati uslugu zbog vanjskih utjecaja („više sile“), Upravno vijeće vrtića će odlučiti o elementima sufinanciranja pri čemu će uzeti u obzir sve novonastale okolnosti.

**Članak 7.**

Ova Odluka stupa na snagu danom donošenja, a primjenjivat će se od 1.12.2020. godine.

**Članak 8.**

Stupanjem na snagu ove Odluke prestane važiti Odluka o iznosu rezervacije za korisnike usluga Dječjeg vrtića Suncokret od 14.7.2018. godine.

KLASA: 601-02/20-05-33

URBROJ: 2189-75-05-20-33

Predsjednica Upravnog vijeća

\_\_\_\_\_\_\_\_\_\_\_\_\_\_\_\_\_\_\_\_

Božica Majhen